እቲ ጉድለታት ብኽልተ መልክዕ እዩ ተፈፂሙ። ኣብ መንግስቲ ፌደራል ኰይንና ኣርባዕቴና ውድባት ብሓባር ዝፈፀምናዮ ኣሎ። ኩላትና ድማ ብሓባር ንንቀፍ። እዚ ድማ ገምጊምናዮስ ኣዊጅናዮ ኢና። ካሊእ ሓድሽ ገምጋም የለን። በብክልልና እንተነመሓድር ዝበደልናዮ ድማ፡ ኣብ ከከባቢና ንሕተት። ኣብ ትግራይ ንዝተፈጠረ ህውሓት ይሕተት። ኣብ ኦሮምያ ኮነ ኣብ ኣምሓራ ንዘጋጠመ ግን እቲ ዘመሓድሮ ይሕተት። ሐዚ ግና ኣብ ዝኾነ ቦታ ንዝተፈጠረ ፀገም 'ወያነ እዩ፤ ተጋሩ እዮም' ክበሃል የብሉን። ኣብ ዝኾነ ከባቢ እንድሕር ፀገም ሃልዩ፡ ኢህወዴግ ወይከኣ እቲ ዘመሓድር ዘሎ ፓርቲ እዩ ፈጢሩዎ። ስለዚ ንህዝቢ ትግራይ ዘቖጥዕ ዘሎ፡ ኩሉ ብቕንዕና ይገምገም፣ ንሓደ ውድብ ግጉይ ስእልን ምስልን ምሃብ 'ናይ ለውጢ መንገዲ ኣይኮነን' ዝብል እዩ። እዚ ለውጢ ካብ ዝጅመር፡ ፅቡቓት ለውጥታት ኣለዉ። ከም መራሒ ግንባር ኢህወደግ፡ ቀዳማይ ሚኒስትር ኣብይ ኣሕመድ፡ ፅቡቕ ስራሕ ዝሰርሐሉ'ውን ኣሎ። ነዚ ድማ ህወሓት ኣብ ዝተፈላለዩ መድረኻት ኣድኒቑን ኣመስጊኑን እዩ። ነዚ ለውጢ ዘይደልዩ ክህልዉ ይኽእሉ'ዶ?
